पणजीः भाजपा कडेन संलग्न आशिल्ले अखील भारतीय विद्यार्थी परिशदेन (अभाविप) म्हापशेंच्या सेंट झेवियर्स कॉलेजींत घाल्ल्या धुमाकुळाचो आदल्या विद्यार्थ्यांनी निशेध केला. हे मुखार अशी दादागिरी सोंसून घेवचे नात, तशेंच अभाविपान कॉलेजीक दिल्ले शिटकावणे आड आदले विद्यार्थी उबे रावतले, अशी शिटकावणी सेंट झेवियर्स कॉलेजीचे आदले विद्यार्थी विजय भिके हांणी दिली.
 सोमारा म्हापश्या आयोजीत केल्ले पत्रकार परिशदेंत भिके उलयताले. ह्या वेळार तांचे वांगडा रोनाल्डो रोझारियो आनी महेश नदार हाजीर आशिल्ले.
 अभाविपन आयज मेरेन केन्नाच विद्यार्थ्यांचे मुद्दे हातांत घेवंक नात. तांणी फक्त राजकारणूच केलां. ही विद्यार्थी संघटणा कोणाच्या राजकी बळाचेर इतलो मद करता हें सगळ्यांक खबर आसा, अशेंय भिके हांणी सांगलें.
 विद्यार्थ्यांचे प्रस्न, ड्रग्ज विरोधी मोहीम वा जागृती, वाडटी गुन्यांवकारी, रस्त्यां वयलीं फोंडकुलां वा म्हादय विशयाचेर तांणी केन्नाच एक अक्षरूय काडूंक ना. पूण झेवियर्स कॉलेजींत घुसून हे संघटणेन फक्त धुमाकूळ घातलो. अभाविपची ही गजाल लजदिणी आशिल्ली. हाचो आमी खर उतरांनी निशेध करतात, अशें भिके हांणी सांगलें.
 सेंट झेवियर्स कॉलेजींतल्या विद्यार्थ्यांचें कांय प्रस्न वा मुद्दे आशिल्ले जाल्यार संबंदितां कडेन कायदेशीर मार्गान वचपाक मेळटा. अशे तरेन शिक्षणीक संकुलांत शांतताय पेड्डेर करप आनी प्राध्यापकां कडेन गैरवर्तन करप चुकीचें आसा. अभाविप हांणी शिक्षणीक संकुलांतलो धुमाकूळ बंद करचो. तांणी अशें परतून करपाचो यत्न केलो जाल्यार ही दादागिरी मोडून उडयतले, अशें विजय भिके हांणी सांगलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 